คกก.โรคติดต่อแห่งชาติ ยกให้ โควิด-19 เป็นโรคติดต่ออันตรายโรคที่ 14
คกก.โรคติดต่อแห่งชาติ มีมติเอกฉันท์ให้ โควิด-19 เป็นโรคติดต่ออันตรายโรคที่ 14 หวังเพิ่มความสามารถควบคุมการระบาด หยุด Super Spreader อนุทิน ยันไทยยังไม่ได้เข้าสู่การระบาดในระยะที่ 3เมื่อวันที่ 24 ก.พ.63 ที่ กระทรวงสาธารณสุข ได้มีการประชุมคณะกรรมการโรคติดต่อแห่งชาติ วาระการพิจารณาออกประกาศให้โรคติดเชื้อไวรัสโคโรนาสายพันธุ์ 2019หรือ โควิด-19 (COVID-19) ให้เป็นโรคติดต่ออันตราย ซึ่งมีกรรมการทั้งหมด 30 ราย โดยมีนายอนุทิน ชาญวีรกูล รองนายกรัฐมนตรีและรมว.สาธารณสุข เป็นประธาน โดยเริ่มประชุมตั้งแต่เวลา 14.30 น.นายอนุทิน กล่าวภายหลังการประชุมว่า ที่ประชุมมีมติเห็นชอบเป็นเอกฉันท์ประกาศให้ โรคติดเชื้อไวรัสโคโรนา 2019 เป็นโรคติดต่ออันตรายตาม พ.ร.บ.โรคติดต่อ 2558 ลำดับที่ 14 และจะประกาศลงราชกิจจานุเบกษาในเร็วๆ นี้อย่างไรก็ตาม กระทรวงสาธารณสุข คนทำงานทุกคนใช้นโยบายการรับมือสถานการณ์นี้เชิงบวก 1 คือหากสถานการณ์อยู่ในระยะที่ 2 แล้วก็จะใช้มาตรการป้องกันระดับ 3 เพื่อให้มั่นใจว่าเราอยู่หน้าสถานการณ์ไม่ใช่วิ่งไล่ตาม ดังนั้นการประกาศให้ไวรัสโคโรนา 2019 เป็นโรคติดต่ออันตราย ไม่ใช่ว่าเราเอาไม่อยู่ แต่เพื่อเพิ่มความสามารถในการควบคุมการระบาดของโรคนี้เพิ่มมากขึ้น เพราะยังกังวลว่าจะติดข้อกฎหมาย จึงต้องหามาตรการให้คนทำงานมีความมั่นใจ สมมติว่าจำเป็นต้องกักตัวใครหนึ่งคน 14 วัน ถ้าไม่มีประกาศโรคติดต่ออันตราย ก็จะได้แค่ขอความร่วมมือและวันดีคืนดี ถ้ามีคนที่เป็น Super Spreader หรือผู้ป่วยที่มีความสามารถในการแพร่เชื้อสูง แบบที่เกาหลี จาก 1 ก็ติดเป็นร้อยคน ดังนั้นเราจึงทำตามสถานการณ์วันนี้เราไม่ได้สู้กับไวรัสโคโรนาอย่างเดียว แต่ยังเหนื่อยกับข้อความที่แชร์กันมาจริงบ้าง ไม่จริงบ้าง ให้ร้ายก็มี ซึ่งเป็นสิ่งที่บั่นทอนกำลังใจของคนทำงานมาก อย่างวันนี้สถานการณ์ผู้ป่วยในประเทศคงที่มาสักระยะก็มีคนมาบอกว่าโกหก ประเทศที่เจริญกว่าไทยยังมีมากกว่านี้ คำพูดเหล่านี้มันบั่นทอน ที่เราทำมาถึงทุกวันนี้ได้บารมีได้คำแนะนำจากผู้เชี่ยวชาญ อาจารย์จากโรงเรียนแพทย์ นักวิชาการจากสถาบันต่างๆ มาช่วยกันแต่ก็ยังไม่สามารถรองรับความกดดันทางสังคมทางโซเชียลมีเดียได้ รมว.สาธารณสุข กล่าวนายอนุทิน กล่าวต่อว่า การประกาศนี้เน้นการควบคุมป้องกันโรคมากกว่า จะมุ่งเอาผิดตามกฎหมาย จริงๆ สิ่งที่เราพยายามแนะนำคือหากไม่จำเป็นก็อย่าเดินทางไปประเทศเสี่ยง ถ้าไปก็ขอให้ระมัดระวัง ส่วนคนในประเทศก็กินร้อน ช้อนกลาง ล้างมือ ใส่หน้ากากอนามัย เป็นต้น ถ้าทำได้ก็เป็นผลดีกับตัวเอง แล้วสมมติเกิดมีการชุมนุม การประชุมอะไรที่มีคนเยอะๆ เราก็ได้พูดไปแล้วว่าถ้าเลี่ยงได้ก็ขอให้เลี่ยง ซึ่งหลายหน่วยงานประกาศเลื่อน ประกาศยกเลิกไปแต่ถ้าจะมีการชุมนุมในช่วงนี้ก็ขอดูสถานการณ์ของโรคด้วย มีการเพิ่มขึ้นของผู้ติดเชื้อหรือไม่ และหากดูแล้วเข้าไปในที่แออัดและคาดว่ามีคนที่เจ็บป่วย มีอาการก็ขอให้แนะนำให้เลื่อน ถ้ายังจะชุมนุมต้องดูตามสถานการณ์ อาจจะขอไม่ให้มีการชุมนุม เป็นต้น หวังว่าทุกคนจะให้ความร่วมมือ เพราะเป็นประโยชน์ของทุกคน ไม่ใช่ว่าทำแล้วจะมีใครได้ประโยชน์หรือเสียประโยชน์ ถ้าไม่ทำจะมีแต่ผลเสีย ดังนั้นขอให้ทุกคนให้ความร่วมมือเต็มที่ นอกจากนี้ยังเป็นประโยชน์ ในการนำเข้ายากรณีมีรายงานว่า สามารถรักษาโรคได้ แม้แต่ยังไม่มีการขึ้นทะเบียนกับสำนักงานคณะกรรมการอาหารและยา (อย.) ก็ตาม ทั้งนี้ย้ำว่าประเทศไทยยังไม่ได้เข้าสู่การระบาดในระยะที่ 3 รมว.สาธารณสุข กล่าวด้าน นพ.สุวรรณชัย วัฒนายิ่งเจริญชัย อธิบดีกรมควบคุมโรค กล่าวว่า การยกระดับไวรัสโคโรนา 2019 เป็นโรคติดต่ออันตราย จะมีประโยชน์ในการป้องกันโรค และควบคุมโรคติดต่อ เมื่อเกิดโรคติดต่ออันตรายหรือโรคระบาดหรือมีเหตุสงสัยว่าได้เกิดโรคติดต่ออันตรายหรือระบาดในพื้นที่ใด เจ้าพนักงานควบคุมโรคติดต่อในพื้นที่ นั้นจะมีอำนาจดำเนินการเพื่อความปลอดภัย โดยการแยกกัก กักกัน หรือควบคุมไว้สังเกตในสถานที่ซึ่งเจ้าพนักงานควบคุมโรคกำหนด หากไม่ปฏิบัติตามจะมีบทลงโทษตามมาตรา 52 ผู้ใดฝ่าฝืนหรือไม่ปฏิบัติตามคำสั่งเจ้าพนักงานควบคุมโรคติดต่อ ต้องระวางโทษจำคุกไม่เกินหนึ่งปีหรือปรับไม่เกินหนึ่งแสนบาทหรือทั้งจำทั้งปรับขณะที่ นพ.ทวี โชติพิทยสุนนท์ คณะกรรมการควบคุมโรคติดต่อแห่งชาติ กล่าวว่า เคยพบกรณีชาวต่างชาติไม่ยอมถูกกักตัว ซึ่งถือว่าอันตรายมากหากเป็น Super Spreader ขึ้นมาจะถือว่าเป็นเรื่องใหญ่ นอกจากนี้ยังมีกรณีฝรั่งเดินทางไปประเทศกลุ่มเสี่ยง 1 วันแล้วมาพักในไทย แต่ไม่ยอมนอนในสถานที่จัดให้ กลับขอไปนอนโรงแรม หากมีประกาศนี้ก็จะสามารถควบคุมได้ผู้สื่อข่าวรายงานว่า สำหรับโรคติดต่ออันตราย 13 โรค ที่ประกาศไปก่อนหน้านี้ ได้แก่ 1.กาฬโรค 2.ไข้ทรพิษ 3.ไข้เลือดออกไครเมียนคองโก 4.ไข้เวสต์ไนล์ 5.ไข้เหลือง 6.โรคไข้ลาสซา 7.โรคติดเชื้อไวรัสนิปาห์ 8.โรคติดเชื้อไวรัสมาร์บวร์ก 9.โรคติดเชื้อไวรัสอีโบลา 10.โรคติดเชื้อไวรัสเฮนดรา 11.โรคทางเดินหายใจเฉียบพลันรุนแรง หรือ โรคซาร์ส (Severe Acute Respiratory Syndrome: SARS) 12.โรคทางเดินหายใจตะวันออกกลาง หรือ โรคเมอร์ส (MERS-CoV) และ 13.วัณโรคดื้อยาหลายขนานชนิดรุนแรงมาก.
คกก.โรคติดต่อแห่งชาติ มีมติเอกฉันท์ให้ โควิด-19 เป็นโรคติดต่ออันตรายโรคที่ 14หวังเพิ่มความสามารถควบคุมการระบาด หยุด Super Spreader อนุทิน ยันไทยยังไม่ได้เข้าสู่การระบาดในระยะที่ 3
ไวรัสโคโรน่า,ไวรัสโคโรนา,โควิด-19,โรคติดต่ออันตราย,กระทรวงสาธารณสุข,อนุทิน ชาญวีรกูล,ไฮไลต์ไวรัสโคโรน่า,ข่าวทั่วไป